U-I-60/16
Datum: 2016-05-03T00:00:00.000+02:00
ecli: ECLI:SI:USRS:2016:U.I.60.16
vrsta: zakon
zadeva: ocena ustavnosti in zakonitosti predpisov in drugih splošnih aktov
objavljeno: Neobjavljeno | 03.05.2016
dokument: US30951
akt: Zakon o načinu izvršitve sodbe Evropskega sodišča za človekove pravice v zadevi številka 60642/08 (Uradni list RS, št. 48/15) (ZNISESČP), 3. čl.
resitev: zavrženje
izrek: Pobuda za začetek postopka za oceno ustavnosti 3. člena Zakona o načinu izvršitve sodbe Evropskega sodišča za človekove pravice v zadevi številka 60642/08 (Uradni list RS, št. 48/15) se zavrže.
stavek: Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
odlocitev: sklep
geslo: 1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
podlaga: Člen 25.3, Zakon o Ustavnem sodišču [ZUstS]
vlagatelj: Osman Bandić, Zvezna republika Nemčija
datum_vloge: 2016-04-04T22:00:00.000Z
datum_odlocitve: 2016-05-02T22:00:00.000Z

# U-I-60/16-4

3. 5. 2016

## SKLEP

Ustavno sodišče je v postopku za preizkus pobude Osmana Bandića, Zvezna republika Nemčija, ki ga zastopa Franc Bucik, odvetnik v Ljubljani, na seji 3. maja 2016

**sklenilo:**

**Pobuda za začetek postopka za oceno ustavnosti 3. člena Zakona o načinu izvršitve sodbe Evropskega sodišča za človekove pravice v zadevi številka 60642/08 (Uradni list RS, št. 48/15) se zavrže.**

## OBRAZLOŽITEV

Pobudnik izpodbija 3. člen Zakona o načinu izvršitve sodbe Evropskega sodišča za človekove pravice v zadevi številka 60642/08 (v nadaljevanju ZNISESČP), ki določa višino obresti od neizplačane stare devizne vloge za posamezna obdobja ter metodo obračuna obresti. Zatrjuje neskladje izpodbijane določbe s 14. in 33. členom Ustave, pa tudi s 14. členom Konvencije o varstvu človekovih pravic in temeljnih svoboščin (Uradni list RS, št. 33/94, MP, št. 7/94 – v nadaljevanju EKČP) ter 1. členom Prvega protokola k EKČP. Pobudnik pojasni, da je varčevalec Ljubljanske banke in imetnik neizplačane stare devizne vloge. Tako kot drugim varčevalcem Podružnic Ljubljanske banke Sarajevo in Zagreb naj bi tudi njemu imenovana banka odrekala izplačilo njegove stare devizne vloge. Zato naj bi izpodbijani predpis neposredno posegal v njegov pravni položaj.

Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.

Izpodbijani predpis ne učinkuje neposredno. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). ZNISESČP določa postopek verifikacije (7. člen in nasl.), v katerem se ugotovi upravičence ter obstoj in višino posamezne neizplačane stare devizne vloge ter obračuna obresti iz 3. člena tega zakona. Pobudnik niti ne zatrjuje, da bi vložil zahtevo za verifikacijo svoje neizplačane devizne vloge, o kateri bi bilo odločeno v navedenem postopku. V postopku verifikacije je zagotovljeno tudi sodno varstvo v upravnem sporu (tretji odstavek 15. člena ZNISESČP). Šele po izčrpanju pravnih sredstev v sodnem postopku bi lahko pobudnik skupaj z ustavno pritožbo vložil tudi morebitno pobudo za začetek postopka za oceno ustavnosti ZNISESČP. Zgolj z zatrjevanjem, da je varčevalec Ljubljanske banke in imetnik neizplačane stare devizne vloge, pa pobudnik ne more izkazati pravnega interesa za začetek postopka za oceno ustavnosti izpodbijanega predpisa. Ustavno sodišče je zato njegovo pobudo zavrglo.

Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik mag. Miroslav Mozetič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec. Sklep je sprejelo soglasno.

mag. Miroslav Mozetič
Predsednik